เรื่องร้องเรียน (ถนน) วันที่ 2022-07-18 05:13:18 — แขวงบวรนิเวศ เขตพระนคร กรุงเทพมหานคร
สวัสดีครับอจ.ชัชชาติและหน่วยงานที่เกี่ยวข้องครับ

ขอโทษที่รบกวนเวลาและส่งข้อความหาส่วนตัวเพื่อเล่าปัญหาและปรึกษาหาทางแก้ต่อไปนะครับา

เหตุการณ์เกี่ยวกับการข้ามทางม้าลายครับ คือ เนื่องจากเมื่อวานผมกับภรรยา และน้องชายได้ไปเที่ยวแถวศาลากรุงเทพช่วงเย็นๆครับ (ประมาณ 3ทุ่ม และฝนกำลังตกปรอยๆ) 

โดยขณะนั้นระหว่างที่ผมกำลังข้ามทางม้าลายจากหน้าวัดบวร พร้อมกับครอบครัวเพื่อจะไปที่เกาะกลางถนน และข้ามไปที่อาคารจอดรถ กทม. บางลำพูนั้น 

ก็มองขวาแล้วว่ามีรถขับมาในระยะไกล ที่เราจะข้ามได้อย่างปลอดภัย ไม่ได้เดินข้ามตัดหน้ารถ แม้จะเป็นทางม้าลายก็ตามครับ แต่อยู่ดีๆรถเก๋ง 1 คันเท่านั้น (ในช่วงเวลาที่ผมข้ามครับ) ก็ขับพุ่งขึ้นมาอย่างรวดเร็ว จนผมต้องยกร่มสีเขียวอ่อนชัดเจนที่กำลังใช้กันฝน มาขวางรถคันนั้นแทน และรถคันนั้นก็เบรคในระยะประชิดครับ ผมยืนค้างไปประมาณ 5 วินาที พร้อมกับมองไปที่รถคันนั้นเพื่อจะสอบถามรายละเอียด แต่รถคันนั้นก็ขับผ่านไปโดยไม่มีการเปิดกระจกแสดงความขอโทษใดๆทั้งสิ้น 

ผมได้แต่คิดในใจว่า ถ้ารถคันนั้นเบรคไม่ทัน แล้วจะเกิดอะไรขึ้นกับผม และครอบครัว (ผมเป็นคนพาข้ามอยู่ขวาสุด และภรรยากับน้องชาย อยู่ฝั่งซ้ายถัดไปครับ) และผมติดตามเรื่องราวของหมอกระต่ายตลอดครับ และไม่อยากให้เกิดขึ้นกับใครอีกแล้ว 

โดยผมขออนุญาติเสนอทางแก้ปัญหาด้วยตัวเองและส่วนรวมครับ

ทางแก้ปัญหาด้วยตัวเอง
หลังจากนี้ผมจะใส่เสื้อกล้ามสะท้อนแสงสีเหลืองทับเสื้อเดิมในการข้ามทางม้าลายตอนกลางคืน และพกไฟฉายกะพริบเพิ่มเติมครับ เพื่อป้องกันตัวเองและครอบครัวให้ดีที่สุด

ทางแก้ปัญหาส่วนรวม
ผมอยากขอเสนอว่าอยากให้มีไฟข้ามทางม้าลายเพิ่มเติมในทุกทางม้าลายครับ และอยากให้ตำรวจช่วยลงโทษผู้ฝ่าฝืนกฏจราจรอย่างเข้มงวดที่สุดครับ เช่น ฝ่าไฟแดงครบกี่ครั้ง ยึดใบขับขี่ชั่วคราวและไปอบรมทฤษฎีการขับรถใหม่ เป็นต้นครับ

สุดท้าย ขอบคุณอจ. และหน่วยงานที่เกี่ยวข้องล่วงหน้าครับ ที่กรุณาเข้ามาอ่านข้อความนี้ครับ

ด้วยความเคารพครับ